**vlada republike srbije**

**Projekat „Podrška unapređenju socijalnog uključivanja u Republici Srbiji“,**

**faza 3, 7F -03916.03**

**ZAHTEV ZA DOSTAVLJANJE IZJAVE O ZAINTERESOVANOSTI**

**za pružanje mentorske podrške u pripremi projektnih predloga jedinica lokalne samouprave i organizacija civilnog društva u oblasti socijalnog uključivanja i smanjenja siromaštva u Srbiji.**

Tim za socijalno uključivanje i smanjenje siromaštva Vlade Republike Srbije (SIPRU) objavljuje konkurs za izbor konsultanta/konsultantkinje za pružanje mentorske podrške u pripremi projektnih predloga jedinica lokalne samouprave i organizacija civilnog društva u oblasti socijalnog uključivanja i smanjenja siromaštva u Srbiji.

Ovaj konkurs finansira se sredstvima donacije Švajcarske Konfederacije putem Švajcarske agencije za razvoj i saradnju (SDC) u okviru projekta „Podrška unapređenju socijalnog uključivanja u Republici Srbiji“, faza 3. SDC pruža podršku Vladi Republike Srbije da unapredi proces socijalnog uključivanja u Republici Srbiji. Aktivnosti u okviru Projekta sprovodi Tim za socijalno uključivanje i smanjenje siromaštva, koji je nadležan za jačanje kapaciteta Vlade da razvija i sprovodi politike socijalnog uključivanja zasnovane na primerima dobre prakse EU. Takođe, Tim pruža podršku Vladi da koordinira, prati i izveštava u vezi sa aktivnostima u oblasti socijalnog uključivanja.

**Ciljevi angažovanja**

Angažovani konsultant/konsultantkinja će podržati SIPRU u izgradnji kapaciteta zainteresovanih jedinica lokalne samuprave (JLS) i organizacija civilnog društva (OCD) u razvoju projekata. Cilj angažmana je da se obezbedi visok kvalitet predloga projekata u oblasti socijalne inkluzije i smanjenja siromaštva u Srbiji. Konsultant/konultantkinja će pružiti podršku zainteresovanim jedinicama lokalne samouprave i organizacijama civilnog društva tokom pripreme projektnih prijava u okviru odabranih poziva za podnošenje predloga projekata.

### Kontekst zadataka

SDC od 2009. pruža podršku Vladi Republike Srbije da unapredi proces socijalnog uključivanja u Republici Srbiji. Faze 1 (2009–2013) i 2 (2013–2017) ovog Programa imale su ključnu ulogu u podizanju svesti Vlade Republike Srbije o siromaštvu i socijalnoj isključenosti i unapređenju njenih kapaciteta za preduzimanje mera na njihovom suzbijanju. **Tokom faza 1 i 2 ostvareni su sledeći ključni rezultati na nivou ishoda:** uspostavljanje Tima za socijalno uključivanje i smanjenje siromaštva 2009. godine; kvalitetniji nacionalni strateški okvir koji bolje odražava potrebe socijalno isključenog stanovništva; osnažena socijalna dimenzija procesa evropskih integracija; unapređeni nacionalni mehanizmi za praćenje i izveštavanje; poboljšani kapaciteti nacionalnih i lokalnih institucija za koordinaciju javnih politika; uvođenje inovativnih instrumenata za procenu uticaja javnih politika na socijalno isključene grupe; jak osećaj vlasništva nad procesom socijalnog uključivanja kod donosilaca odluka i šireg kruga zainteresovanih aktera; promovisanje inovacija u javnim politikama na lokalnom nivou. Trećom fazom programa **operativno upravlja Tim za socijalno uključivanje i smanjenje siromaštva** pri Kabinetu predsednice Vlade kao glavnog korisnika programa u Vladi Republike Srbije.

U realizaciji faze 3 Programa, Tim promoviše inovativne oblike dijaloga sa partnerima i korisnicima i tako povećava održivost reformi i željenih promena u društvu. Željene promene su grupisane i formulisane u **tri glavna ishoda** okrenuta ka nosiocima dužnosti, odnosno krajnjim korisnicima:

**Ishod 1:** Relevantne nacionalne i lokalne institucije delotvornije primenjuju odabrana načela dobrog upravljanja (sa akcentom na participaciji, jednakosti i nediskriminaciji) prilikom ostvarivanja prioriteta socijalnog uključivanja u skladu sa međunarodnim standardima, u oblastima javnih politika koje su povezane sa socijalnim uključivanjem (socijalna zaštita, obrazovanje, zdravlje, zapošljavanje i stanovanje).

**Ishod 2:** Institucije na lokalnom nivou u ciljanim opštinama bolje odgovaraju na potrebe siromašnih i socijalno isključenih građana, i

**Ishod 3:** Osobe u stanju socijalne isključenosti (žene, mladi, Romi/kinje, migranti i osobe sa invaliditetom, posebno u ruralnim i izuzetno siromašnim područjima) osnažene su kroz podršku okruženja da koriste kvalitetne, integrisane i inkluzivne usluge socijalne zaštite, obrazovanja, zapošljavanja, zdravstvene zaštite i stanovanja.

Poziv se odnosi na ishod 1 i to na ostvarenje sledećeg rezultata:

Rezultat 4. Poboljšani institucionalni kapaciteti.

### Projektni zadatak i opis posla/očekivani rezultati

Projektni zadatak obuhvata:

* Upoznavanje sa propozicijama ciljanih konkursa i njihovom pratećom dokumentacijom (uputsvom za aplikante) u oblasti socijalnog uključivanja i smanjenja siromaštva u saradnji sa SIPRU-om;
* Čitanje i analiziranje nacrta predloga projektnih prijava dostavljenih od strane SIPRU-a i provera ispunjenosti selekcionih kriterijuma definisanih u odabranim konkursima;
* Mentorisanje zainteresovanih predstavnika JLS/OCD tokom pripreme projektnih prijava (obezbeđivanje relevantnih informacija kada je potrebno i ukoliko je zatraženo; davanje relevantnih komentara i različitih informacija na projektne aplikacije (narativni i finansijski deo) razvijene od strane JLS/OCD; dostavljanje saveta i predloga za finalno sređivanje projektnih prijava).

Očekivani rezultati:

* Pisani komentari i predlozi (na srpskom jeziku) na projektne aplikacije JLS/OCD u skladu sa vremenskim rokovima odabranih konkursa i najkasnije do 1. marta 2021. godine;
* Izveštaj o pruženoj mentorskoj podršci JLS/OCD u okviru odabranih konkursa, najkasnije do 15. aprila 2021. godine.

### Trajanje angažmana

Angažman će se sprovoditi u okviru projekta „Podrška unapređenju socijalnog uključivanja u Republici Srbiji”, faza 3, 7F-03916.03, koji se sprovodi do 31. decembra 2021. godine. Konsultanti/kinje koji ispune kriterijume će biti angažovani u periodu od 15. decembra 2020. godine do 15. aprila 2021. godine.

**\*\*\***

Tim za socijalno uključivanje i smanjenje siromaštva poziva zainteresovane konsultante/konsultantkinje da podnesu svoju izjavu o zainteresovanosti za pružanje navedenih usluga.

**Zainteresovani konsultant/konsultantkinja treba da ispunjava sledeće uslove:**

* Univerzitetska diploma iz društvenih nauka;
* Najmanje deset godina iskustva u svim fazama upravljanja projektnim ciklusom (eng. *Project Cycle Management*)
* Izuzetno iskustvo u pisanju i pripremi projektnih aplikacija za konkurse različitih donatora i razvojnih partnera (međunarodnih i domaćih);
* Iskustvo u pisanju, pripremi i sprovođenju projekata u oblasti ljudskih prava i socijalne uključenosti;
* Iskustvo u radu sa JLS/OCD u Srbiji je dodatna vrednost;
* Odlične veštine usmene i pisane komunikacije;
* Odlično poznavanje engleskog jezika.

**Izjava o zainteresovanosti treba da sadrži sledeće informacije:** 1) informacije o konsultantu/konsultantkinji (popuniti formular dat u Prilogu 1); 2) informacije o iskustvu u realizaciji sličnih aktivnosti iz kojih se mogu videti kvalifikacije i sposobnosti da sprovede projektni zadatak (na srpskom jeziku; popuniti formular dat u Prilogu 2), 3) biografiju na engleskom jeziku. (Prilog 3).

# Izbor će se vršiti primenom metode: “Izbor pojedinačnih konsultanata“, u skladu sa postupkom predviđenim Prilogom br. 3 iz Sporazuma između Vlade Švajcarske Konfederacije i Vlade Republike Srbije u vezi sa donacijom za projekte „Podrška unapređenju socijalnog uključivanja u Republici Srbiji”, faza 3, koji možete pogledati na <http://socijalnoukljucivanje.gov.rs/wp-content/uploads/2018/08/Prilog-broj-3.doc>.

Molimo da izjavu o zainteresovanosti dostavite elektronskom poštom na adresu aleksandar.bogdanovic@gov.rs najkasnije **do četvrtka, 10. decembra 2020. godine**, **do 17h**.

**PRILOG 1**

**OBRAZAC IZJAVE O ZAINTERESOVANOSTI**

Izražavam zainteresovanost za pružanje mentorske podrške u pripremi projektnih predloga jedinica lokalne samouprave i organizacija civilnog društva u oblasti socijalnog uključivanja i smanjenja siromaštva u Srbiji i u tu svrhu navodim sledeće informacije:

|  |  |
| --- | --- |
| **Ime i prezime aplikanta** |  |
| **Adresa** |  |
| **Broj telefona** |  |
| **E-mail adresa** |  |

Ovim potvrđujem da su ovde navedeni i priloženi podaci potpuni i tačni.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ime i prezime aplikanta

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis

\_\_\_\_\_\_\_\_\_\_\_\_\_\_\_\_\_\_\_\_\_

Datum

**PRILOG 2**

**Iskustvo u obavljanju sličnih zadataka**

|  |  |  |  |
| --- | --- | --- | --- |
| ***Period trajanja (od – do)*** | ***Lokacija*** | ***Organizacija i kontakt osoba*** ***(ime, prezime i email adresa)*** | ***Opis***  |
|  |  |  |  |
|  |  |  |  |
|  |  |  |  |

**PRILOG 3**

**BIOGRAFIJA**(na engleskom jeziku)